Novo staro igralište u PŠ Pušćine

Kako u dva dana, uz malo rada i truda te  puno dobre volje može nastati nešto što će uveseljavati djecu godinama? I ne samo uveseljavati već će postati motorički spretniji, povezaniji, zaigraniji, a još će pritom i nešto naučiti i razvijati svoje socijalne, tjelesne, ali i kognitivne vještine i sposobnosti. Jednostavne ideje ponekad su najbolje. Na prijedlog ravnatelja škole, Milana Đurića, te učitelja likovne kulture, Veljka Posavca, igralište u Područnoj školi Pušćine dobilo je, osim boja, sasvim novu  dimenziju, perspektivu i svrhu. Naime, uz pomoć asistentica u nastavi, nastalo je nešto vrijedno svake pohvale. Asistentice koje pomažu djeci u OŠ Nedelišće, svojim su marljivim rukama odličnu ideju i nacrt našeg likovnog vizionara i ravnatelja pretvorile u konkretan i veseo prostor za igru, rad i učenje. To su bile, redom: Marina Zadravec, Ivana Kovačić, Ivana Kolarić, Marta Janković, Saša Preložnjak, Cindy Glavak i Marija Plantić.  Nekoć bezlični asfalt sada pršti bojama i izazovima igre, a uskoro će prštati i dječjom energijom. I tako, u samo dva dana, od srijede do petka nastalo je „novo igralište“. Nije samo osvježeno novim bojama već pokazuje da ljudska mašta i kreativnost, zajedništvo, suradnja i dobra volja nemaju granica. Vidjevši sve ovo i kako zapravo može biti lako, možemo samo pomisliti: „Ovo je tek početak.“ A društvene igre naglo su povećale svoju vrijednost. U svakom pogledu.

